Теодор Траянов
Последен сън

chitanka.info

Недей последний ми сън смущава,

иди си с миром, остави ме сам,

тук буря не гърми, а кротко тлей,

сред златоносна жъртвена забрава,

огнището на чист небесен плам.

Недей последния ми сън смущава,

иди си с миром, остави ме сам!

Богиня тук, от чудо възкресена,

не вдига взор от мене и мълчи!

Запалений в сърцето ми елей

по красота безплътна и студена

разлива животворните лъчи!

Богиня тук, от чудо възкресена,

не вдига взор от мене и мълчи.

О, тоя образ в оня миг израсна,

когато твоят чар света обви!

Иди си с миром, и сълза пролей

пред кръста черен на душа безвластна.

Сълза пролей и всичко забрави!

О, тоя образ в оня миг израсна,

когато твоя чар света обви!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.